Tarifinių kvotų administravimas Europos Sąjungos lygmeniu
Teisinis pagrindas 
- 2013 m. spalio 9 d. Europos Parlamento ir Tarybos reglamento (ES) Nr. 952/2013, kuriuo nustatomas Sąjungos muitinės kodeksas56 straipsnio 4 dalis;
- 2015 m. lapkričio 24 d. Komisijos įgyvendinimo reglamento (ES) 2015/2447, kuriuo nustatomos išsamios tam tikrų Europos Parlamento ir Tarybos reglamento (ES) Nr. 952/2013, kuriuo nustatomos Sąjungos muitinės kodeksas, nuostatų įgyvendinimo taisyklės, 49–54, 223, 224 ir 236 straipsniai;
- 2015 m. liepos 28 d. Komisijos deleguotojo reglamento (ES) 2015/2446, kuriuo Europos Parlamento ir Tarybos reglamentas (ES) Nr. 952/2013 papildomas išsamiomis taisyklėmis, kuriomis patikslinamos kai kurios Sąjungos muitinės kodekso nuostatos, 74 ir 153 straipsniai.

Kiekių skirstymas pagal tarifines kvotas 
Komisija kiekius skirsto chronologine tvarka pagal muitinės deklaracijų priėmimo datą, darbo dienomis pradėdama 14.00 val. (Briuselio laiku):
- išskyrus valstybinių švenčių dienas Sąjungos institucijose Briuselyje, šeštadienius ir sekmadienius; 
- išimtiniais atvejais bet kuria kitą darbo dieną, jei valstybės narės to paprašo (pvz. dėl techninių problemų).

Kiekiai skirstomi antrą darbo dieną po muitinės deklaracijos priėmimo dienos. Skirstydama kiekius Komisija atsižvelgia į prašymus priimtus anksčiau. Jeigu skirstymo dieną bendra kiekių, nurodytų tą pačią dieną priimtose deklaracijose, suma viršija tarifinės kvotos likutį, Komisija kiekius paskirsto proporcingai (pro rata principu) prašomiems kiekiams. Pirmasis naujos tarifinės kvotos skirstymas vyksta 11 darbo dieną po Sąjungos teisės akto, kuriuo leidžiama pradėti naudoti tą tarifinę kvotą, paskelbimo dienos. Nepanaudotus arba neteisėtai gautus kvotos kiekius valstybės narės muitinė privalo nedelsiant grąžinti. 

Kritinis tarifinių kvotų statusas 
Taikant Komisijos reglamento (ES) 2015/2446 153 straipsnį, tarifinė kvota laikoma kritine, kai panaudojama 90 % viso tarifinės kvotos kiekio. Taip pat kritine tarifinė kvota tampa, jei:
- jos galiojimo laikotarpis yra trumpesnis nei 3 mėn.;
- tiems patiems gaminiams ir tai pačiai kilmei bei laikotarpiui kvota nebuvo nustatyta per praėjusius dvejus metus (nauja tarifinė kvota);  
- tarifinė kvota per paskutinius dvejus metus buvo išnaudota iki kvotos galiojimo laikotarpio trečiojo mėnesio paskutinės darbo dienos; 
- kvotos kiekis didesnis nei pradinės kvotos.

Tarifinių kvotų blokavimas
Kad importuotojams būtų taikomos teisingos ir vienodos sąlygos, tam tikros tarifinės kvotos gali būti blokuojamos. Ši priemonė gali būti taikoma, tokiais atvejais:
- išnaudota tarifinė kvota atidaroma iš naujo, gavus grąžintą kiekį,
- tarifinė kvota, kuri yra arba išnaudota, arba beveik išnaudota, reglamentu yra padidinama,
- naujos tarifinės kvotos atidarymas atgaline data taikomu reglamentu,
- esamos tarifinės kvotos pakeitimas kita kvota, kuriai nustatytas kitas taikymo laikotarpis.

Tarifinė kvota tada gali būti blokuojama mažiausiai dešimties darbo dienų laikotarpiui nuo reglamento paskelbimo arba būtinų duomenų į TARIC įrašymo. 
